Сјајните бои на оваа нова фотографија ја прикажуваат неверојатната сложеност на планетарната маглина PN M2-9,
позната како маглина Двоен Млаз
Хабл во оваа нова слика ги прикажува слоевите и јазлите од ширечки гас на маглината во неверојатни детали.
Некои од најубавите слики добиени од Хабл се токму од планетарни маглини.
Покрај нивното име, овие сликовити објекти немаат ништо со планетите.
Раните астрономи кои ги набљудувале знаеле дека не се работи за планети, бидејќи не се движеле на небото.
Името го добиле бидејќи наликувале на планети, гледани од телескопите од тоа време.
Со доаѓањето на подобри телескопи, астрономите почнале да ја забележуваат нивната комплексна структура и конечно да ја откријат нивната вистинска природа.
Тие се огромни „лушпи“ гас настанати кога ѕвездите слични на Сонцето ги исфрлаат своите надворешни слоеви откако ќе го потрошат своето гориво.
Овие лушпи потоа се загреваат, јонизираат и осветлуваат од силната ултравиолетова радијација која доаѓа од врелото јадро на ѕвездата,
останува во срцето на маглината, и произведува спектакуларни светлински шоуа како овие на сликата.
Присутноста на различни гасови прави маглините да светат во толку разноврсни бои.
Познатата маглина Прстен, на пример, свети во јарки нијанси на сино, зелено, црвено и портокалово,
заради регионите богати со кислород, водород и азот.
Маглината Двоен Млаз изгледа доста различно од маглината Прстен
поради двата светли лобуси од материја кои се шират од центарот нанадвор.
Причината за ваквата чудна структура се крие во јадрото на маглината.
Маглината Двоен Млаз е биполарна маглина и нејзиниот карактеристичен облик
се смета дека е резултат на не една, туку две ѕвезди во нејзиниот центар.
Внатре во лобусите може да се забележат два матни прамена кои се шират хоризонтално нанадвор,
почнувајќи од ѕвездениот систем.
Се работи за два силни млаза гас кои се шират низ вселената.
Овие млазови се исфрлаат од ѕвездениот систем со брзини поголеми од милион километри на час.
Додека патуваат, полека ја менуваат својата ориентација,
и се вијат бавно низ просторот налик на вода од прскалка.
И овој феномен се препишува на дуото ѕвезди кои орбитират во центрарот на маглината.
Покрај јасноста на оваа слика, двојните ѕвездени системи и нивните маглини се сеуште мистериозни.
Хабл има многу да истражува, но засега, можеме да се насладуваме на нивната убавина оддалеку.
Транскрипција од ESA/Hubble. Преведено од Марко Маневски